Christian Ziege

Christian Ziege () er ein tysk tidlegare fotballspelar frå Berlin. Venstrebacken vart europameister med Tyskland i 1996 og vann UEFA-cupen med Bayern München same året. Han vart dessutan seriemeister i Tyskland to gongar og ein gong i Italia.

Karriere
Klubbspel
Ziege spelte på Bayern München i 1990–97. Med den tyske toppklubben vann han Bundesliga i 1994 og UEFA-cupen to år seinare. Sommaren 1997 vart han overført til AC Milan i Italia, og vart seriemeister med laget frå Milano i 1999. Deretter gjekk turen til engelsk klubbfotball og Middlesbrough FC 1999/2000, Liverpool FC 2000/01 og Tottenham Hotspur 2001–04. Med Liverpool FC var han med å vinne ligacupen 2001, men fekk elles lite speletid. Etter ein heller svak 2004/05-sesong i heimlege Borussia Mönchengladbach la han opp.

Landslagsspel
Ziege fekk sin landslagsdebut i Washington D.C. 10. juni 1993, då Brasil og Tyskland spelte uavgjort 3-3. Han var ute av landslaget i heile 1994. To år seinare var han fast i fyrsteellevaren då Tyskland vann fotball-EM 1996 etter finalesiger 2-1 i London på «golden goal» mot Tsjekkia. Sidan deltok han fotball-VM 1998, EM i fotball 2000 og VM 2002. I VM-finalen 2002 i Yokohama, som enda med tysk 0-2 tap mot Brasil, var han innbytar. Etter den kampen aksla han den tyske landslagsdrakta ein einaste gong, då Tyskland i mai 2004 i Freiburg im Breisgau feia Malta av bana med 7-0. Dermed vart han ståande med 72 landskampar, og ni skåringar. Tre av måla kom elles i ein EM-kvalifiseringskamp mot Nord-Irland i september 1999, eit oppgjer som Tyskland vann 4-0.

Merittar
Europameister: 1996 med Tyskland
VM-sølv: 2002 med Tyskland 
Vinnar av UEFA-cupen: 1996 med Bayern München
Tysk seriemeister: 1994 og 1997 med Bayern München
Vinnar av Serie A: 1999 med AC Milan
Ligacupvinnar i England: 2001 med Liverpool FC

Kjelder
Denne artikkelen bygger på «Christian Ziege» frå ,  den 27. april 2017.  
eu-football

Kategori:Bayern München-spelarar
Kategori:Milan-spelarar
Kategori:Tottenham-spelarar
Kategori:Liverpool-spelarar
Kategori:Middlesbrough-spelarar
Kategori:Borussia Mönchengladbach-spelarar
Kategori:Tyske fotballspelarar
Kategori:Spelarar i Fotball-EM 1996
Kategori:Spelarar i Fotball-VM 1998
Kategori:Spelarar i Fotball-EM 2000
Kategori:Spelarar i Fotball-VM 2002
Kategori:Spelarar i Fotball-EM 2004